En as dos Castiellas os movimientos carlistas tamién existioron. Estioron mas importants en Castiella a Viella. En as zonas cercanas a las provincias Bascongadas y Navarra, os carlistas, baixo a presión d'as tropas isabelinas, acaboron amparando-se en os carlistas basco-navarros, formando os batallons castellans. Os suyos chefes mas importants estioron Balmaseda, Basilio García, Jerónimo Merino y Cuevillas. Organizoron correrías por o territorio controlau por o bando isabelino, plegando en ocasions dica La Mancha. Os húsars de Ontoria, una unidat selecta formada por expertos chinetz castellans y endrezada por Balmaseda, estió a unidat mas important de caballería castellana que remató combatindo con Cabrera. No podendo cruciar l'Ebro en a fase final en cayer o Maestrato en mans de Espartero, preboron de fuyir a Francia dando o rodeyo por Cuenca, Soria, Burgos, La Rioja y Navarra, desolando con os suyos tropelías y robos as poblacions que trascruzaban. Gran parte d'ells fuoron finalment interceptaus en Navarra, quan Cabrera feba ya tiempo que se trobaba en Francia y, por tanto, a guerra heba finalizau. Por ixo estioron consideraus como bandolers y executaus.